KLASA: 372-05/20-01/1

URBROJ: 2176/04-03-20-2

Novska, 17. veljače 2020.

Temeljem članka 391. Zakona o vlasništvu i drugim stvarnim pravima (“Narodne novine” br. 91/96, 68/98, 137/99, 22/00, 73/00, 114/01, 79/06, 141/06, 146/08, 38/09, 153/09, 143/12, 152/14 i 81/15-pročišćeni tekst), Zakona o udrugama („Narodne novine“ br. 7/14, 70/17 i 98/19), Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ br. 26/15), članka 3. i članka 4. Pravilnika o dodjeli gradskih prostora na korištenje udrugama (“Službeni vjesnik“ Grada Novske, broj 1/19), Gradonačelnik Grada Novske raspisuje

**JAVNI NATJEČAJ**

**za dodjelu gradskih prostora na korištenje udrugama**

**I.**  Raspisuje se natječaj za dodjelu poslovnih prostora u vlasništvu Grada Novske na korištenje udrugama i to:

a) poslovni prostor u Novskoj, u prizemnom poslovnom objektu, Radnička ulica bb, površine 27,84 m², u svrhu provođenja programa, projekata i aktivnosti socijalnog i humanitarnog značaja za unapređenje kvalitete života osoba s invaliditetom.

b) poslovni prostor u Jazavici, Društveni dom „Jazavica“, na I. katu, površine 7,8 m² u svrhu provođenja programa, projekata i aktivnosti iz područja kulture.

c) poslovni prostor u Novskoj, u stambenoj zgradi, Trg Đure Szabe 7, površine 32,58 m², u svrhu provođenja programa projekata i aktivnosti iz područja kulture.

d) poslovni prostor u Novskoj, Sportska dvorana SŠ Novska, Tina Ujevića 2c, u prizemlju, ukupne površine 93,03 m², u svrhu provođenja programa, projekata i aktivnosti iz područja sporta, u svrhu provođenja programa, projekata i aktivnosti iz područja kulture, te u svrhu provođenja programa, projekata i aktivnosti iz područja mladih ili udruga za mlade.

e) poslovni prostor u Novskoj, u stambenoj zgradi, Trg Đure Szabe 7, površine 19,66 m², u svrhu provođenja programa, projekata i aktivnosti iz područja tehničke kulture.

f) poslovni prostor u Novskoj, Sportska dvorana SŠ Novska, Tina Ujevića 2c, u prizemlju, površine 54,57 m², u svrhu provođenja programa, projekata i aktivnosti iz područja sporta.

g) poslovni prostor u Novskoj, Sportska dvorana SŠ Novska, Tina Ujevića 2c, na I. katu, površine 32,45 m², u svrhu provođenja programa, projekata i aktivnosti iz područja sporta.

h) poslovni prostor u Novskoj, Sportska dvorana SŠ Novska, Tina Ujevića 2c, na I. katu, površine 21,60 m², u svrhu provođenja programa, projekata i aktivnosti iz područja kulture i sporta.

Gradski prostori daju se na korištenje udrugama u viđenom stanju.

Poslovni prostori daju se na korištenje u svrhu obavljanja djelatnosti udruga, na određeno vrijeme na rok od 5 godina.

Poslovni prostori daju se na korištenje bez naknade, a režijski trošak za korištenje plaćaju Gradu Novska ili isporučitelju usluge.

**II.** Pravo sudjelovanja na natječaju imaju udruge i druge organizacije civilnog društva koje djeluju na području Grada Novske za provođenje programa i projekata od interesa za opće dobro i Grad Novsku (u daljnjem tekstu: udruge).

**III.** Uvjeti javnog natječaja su:

1. udruga mora biti upisana u Registar udruga Republike Hrvatske ili u drugi odgovarajući registar i imati sjedište u Gradu Novska,

2. udruga mora biti upisana u Registar neprofitnih organizacija,

3. udruga mora uredno plaćati doprinose i poreze, te druga davanja prema državnom proračunu i proračunu Grada Novske,

4. udruga mora imati organizacijske kapacitete i ljudske resurse za provedbu aktivnosti,

5. udruga mora voditi transparentno financijsko poslovanje,

6. da se protiv udruge i osobe ovlaštene za zastupanje udruge ne vodi kazneni postupak i da nije pravomoćno osuđena za prekršaj ili kazneno djelo iz članka 48. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro (u daljnjem tekstu: Uredba),

7. aktivnosti se moraju provoditi na području Grada Novske,

8. prijava na natječaj mora sadržavati sve podatke, dokumentaciju i popunjene obrasce određene natječajnom dokumentacijom.

**IV.** Prijava se podnosi isključivo na Obrascu prijave na natječaj koji je sastavni dio natječajne dokumentacije, a uz prijavu treba priložiti:

1. izvadak iz matičnog registra u koji je udruga upisana (ispis internetske stranice),

2. dokaz o upisu u Registar neprofitnih organizacija (ispis internetske stranice),

3. presliku važećeg Statuta,

4. potvrdu Porezne uprave o stanju duga po osnovi javnih davanja o kojima službenu evidenciju void Porezna uprava, u izvorniku, ne starija 30 dana od dana objave javnog natječaja

5. ispunjeni obrazac izjave, koju podnosi osoba ovlaštena za zastupanje udruge, o nepostojanju duga s osnova potraživanja Grada Novske,

6. dokaz da se protiv udruge odnosno osoba ovlaštenih za zastupanje ne vodi kazneni postupak i da nije pravomoćno osuđena za prekršaj ili kazneno djelo iz članka 48. Uredbe (uvjerenje nadležnog suda, ne starije od šest mjeseci),

7. popis zaposlenih osoba – sklopljen ugovor o radu na određeno ili neodređeno vrijeme (izvod iz matične knjige radnika, evidencija o zaposlenim radnicima) i popis članova Udruge i volontera

8. potpisani obrazac izjave o postojanju partnerskog odnosa dužeg od jedne godine,

9. druge dokaze i dokumentaciju određenu natječajnom dokumentacijom koju udruga navodi u obrascu prijave (dosadašnji rad i djelovanje, plan aktivnosti u predstečajnom razdoblju).

**V.** Ukoliko prijavitelj podnosi prijavu za više prostora potrebno je dostaviti odvojenu prijavu za svaki prostor u posebnoj omotnici, sa svim prilozima koje prijava sukladno ovom Natječaju mora sadržavati.

Prijavitelj koji je ostvario najviše bodova za više gradskih prostora, ostvaruje pravo na dodjelu samo jednog prostora, po vlastitom izboru, te je o izboru prostora dužan izvijestiti Povjerenstvo u roku od 8 dana od objave Konačne liste prvenstva za dodjelu pojedinog gradskog prostora na internetskoj stranici Grada Novske, a u protivnom izbor će izvršiti Povjerenstvo.

**VI.** Prijavu za dodjelu jednog gradskog prostora kojeg planira koristiti više udruga zajednički, podnosi samo jedna od udruga koja smatra da na javnom natječaju može ostvariti najveći broj bodova sukladno kriterijima i mjerilima iz točke IX. ovog Natječaja.

Namjera korištenja prostora zajednički/partnerstvo s ostalim udrugama potvrđuje se izjavom koja se prilaže uz prijavu za dodjelu gradskog prostora, potpisanom od ovlaštenih osoba udruge prijavitelja i svih partnerskih udruga.

Uz izjavu je potrebno priložiti dokumentaciju kojom se dokazuje da udruga sa kojom se namjerava zajednički koristiti prostor/partnerstvo zadovoljava uvjete iz točke III. ovog Natječaja.

**VII.** Prijave na natječaj s dokumentacijom podnose se u zatvorenoj omotnici, s naznakom **"NE OTVARAJ - ZA NATJEČAJ ZA DODJELU GRADSKOG PROSTORA UDRUGAMA“,** preporučeno poštom ili osobno u pisarnici Grada Novske, na adresu: Grad Novska, Upravni odjel za komunalni sustav, prostorno planiranje i zaštitu okoliša Grada Novske, Novska, Trg dr. Franje Tuđmana 2, II kat. soba 222.

Prijava i svi obrasci moraju biti potpisani od strane osobe ovlaštene za zastupanje i ovjereni pečatom udruge.

**VIII. Javno otvaranje ponuda održat će se 31. ožujka 2020. godine u 9,00 sati, u maloj vijećnici Grada Novske, Trg dr. Franje Tuđmana 2, Novska. Natječaj je otvoren od dana objave i traje do početka otvaranja pisanih ponuda. Otvaranju ponuda imaju pravo biti nazočni ovlašteni predstavnici prijavitelja.**

**IX.** Kriteriji i mjerila za bodovanje pristiglih prijava na javni natječaj za određeni prostor radi provođenja programa i projekata od interesa za opće dobro, u okviru oglašene namjene – područja aktivnosti su:

a) Godine aktivnog djelovanja

- za svaku godinu aktivnog djelovanja………………………………………… 1 bod

b) Broj zaposlenika

- svaki zaposlenik……………………………………………………………………………1 bod

c) Broj članova i volontera

- do 20…………………………………………………………………………………………..1 bod

- od 21 do 50…………………………………………………………………………………2 boda

- od 51-100…………………………………………………………………………………… 3 boda

- više od 100………………………………………………………………………………….4 boda

d) Neposredan rad s korisnicima usluga

- rad s ciljanim skupinama do 5 korisnika……………………………………..1 bod

-rad s ciljanim skupinama od 6-20 korisniika………………………………..3 boda

- rad s ciljanim skupinama iznad 20 korisnika……………………………….5 bodova

e) Ostvarene financijske potpore za projekte/programe

- iz EU fondova………………………………………………………………….............5 bodova

- iz državnog proračuna………………………………………………………………..4 boda

- iz proračuna Grada Novske…………………………………………………………3 boda

-iz poslovnog sektora…………………………………………………………………… 2 boda

-iz drugog inozemnog javnog ili privatnog donatora……………………..1 bod

f) Broj partnerskih udruga ili organizacija civilnog društva s kojima se planira zajednički koristiti dodijeljeni prostor

- 1 partner……………………………………………………………………………………..1 bod

- 2 partnera……………………………………………………………………………………3 boda

- za svaku partnersku udrugu iznad dvije dodatno……………………......1 bod

g) Prethodno korištenje prostora

- prethodno uredno korištenje istog gradskog prostora…………………10 bodova

Bodovi ostvareni prema pojedinim kriterijima i mjerilima iz stavka 1. točke a), b), c), d), e) f) i g) ovoga članka zbrajaju se. Na temelju zbroja bodova za svakog prijavitelja Povjerenstvo utvrđuje Prijedlog liste prvenstva za dodjelu gradskog prostora na korištenje.

Ako dva ili više prijavitelja imaju jednak broj bodova, prednost na listi prvenstva ima onaj prijavitelj koji je ostvario više bodova po kriteriju:

1. neposredan rad s korisnicima usluga
2. prethodno korištenje prostora

Ako prijavitelji i nakon gore navedenog kriterija imaju jednak broj bodova za pojedini poslovni prostor natječaj se za taj prostor ponavlja.

Ukoliko udruga u prijavi navodi da zadovoljava određeni kriterij, mora dostaviti dokaz o navedenome, u protivnom se neće dodijeliti bodovi za navedeno.

Projekti, programi, nagrade, priznanja i sl. moraju biti u okviru oglašene namjene-područja aktivnosti za prostor za koji se prijavljuje, u protivnom se neće dodijeliti bodovi za navedeno.

**X.** Javni natječaj provodi Povjerenstvo za dodjelu gradskih prostora na korištenje udrugama.

Javni natječaj će se provesti i ako postoji samo jedna ponuda koja zadovoljava uvjete natječaja. Gradonačelnik može ne prihvatiti niti jednu prijavu podnesenu na natječaj za pojedini gradski prostor, poništiti cijeli ili dio natječaja bez obrazloženja, u kojem slučaju Grad ne odgovara za eventualnu štetu prijavitelja.

**XI.**  Na temelju zbroja bodova za svakog prijavitelja Povjerenstvo utvrđuje Prijedlog liste prvenstva za dodjelu pojedinog gradskog prostora, koji se objavljuje na internetskoj stranici i oglasnoj ploči Grada Novske.

**XII.** Prijave koje budu podnesene izvan natječajnog roka ili su nepotpune, kao i one koje ne ispunjavaju uvjete iz točke III. ovog Natječaja neće biti uvrštene na Prijedlog liste prvenstva za dodjelu pojedinog gradskog prostora.

**XIII.** Na prijedlog liste prvenstva za dodjelu pojedinog gradskog prostora na korištenje, nezadovoljni prijavitelji mogu uložiti prigovor gradonačelniku zbog redoslijeda na listi reda prvenstva ili zbog neuvrštavanja na listu reda prvenstva, u roku 8 dana od dana objavljivanja Prijedloga liste prvenstva. Odluka Gradonačelnika o prigovoru je konačna.

**XIV.** Konačnu listu prvenstva za dodjelu pojedinog gradskog prostora, na prijedlog Povjerenstva utvrđuje Gradonačelnik i ista se objavljuje na internetskim stranicama i oglasnoj ploči Grada Novske.

Na temelju Konačne liste iz stavka 1. ovoga članka Povjerenstvo predlaže Gradonačelniku donošenje odluke o najpovoljnijim prijaviteljima koja se dostavlja najpovoljnijim prijaviteljima za dodjelu pojedinog poslovnog prostora.

**XV.** Na temelju odluke Gradonačelnika sklapa se ugovor o korištenju gradskog prostora na rok od 5 (pet) godina. Ugovor se sklapa kao javnobilježnički akt. Troškove solemnizacije snosi korisnik. Prijavitelj koji je ostvario najviše bodova za pojedini gradski prostor dužan je sklopiti ugovor o korištenju u roku 8 dana od dana primitka odluke o najpovoljnijem prijavitelju. U protivnom smatrat će se da je odustao od sklapanja ugovora, te će se ugovor sklopiti sa sljedećim prijaviteljem s Konačne liste prvenstva za taj prostor. Ugovor u ime Grada Novske potpisuje Gradonačelnik.

**XVI.** Korisnik je dužan plaćati troškove tekućeg održavanja i sve druge troškove u vezi korištenja poslovnog prostora- troškove komunalnih usluga, električne energije, plina, vode, komunalne i vodne naknade, telefona, interneta i drugih troškova vezanih za korištenje poslovnog prostora.

**XVII.** Natječaj će se objaviti na oglasnoj ploči i mrežnim stranicama Grada Novske.

Dokumentacija za provedbu natječaja nalazi se na mrežnim stranicama Grada Novske [www.novska.hr](http://www.novska.hr) Informacije o natječaju mogu se dobiti na adresi: Grad Novska, Upravni odjel za komunalni sustav, prostorno planiranje i zaštitu okoliša, Trg dr. Franje Tuđmana 2, I kat, soba 222 ili na telefon 044/691-520.

 **GRADONAČELNIK**

 **Marin Piletić, prof. v.r.**